JAS-JASIF จับมือกันโกยกำไร Q2 กระฉูด!
ประกาศแล้ว! JAS โกยกำไร Q2 ที่ 1 พันลบ. เพิ่มขึ้น 14% จากช่วงเดียวกันของปีก่อนที่มีกำไรสุทธิ 885.40 ลบ.ขณะที่ 6 เดือน JAS มีกำไร 1.38 หมื่นลบ.เพิ่มขึ้น 693% จากช่วงเดียวกันของปีก่อนที่มีกำไรสุทธิ 1.74 พันลบ.ทั้งนี้ กำไรที่เพิ่มขึ้นเนื่องจากธุรกิจบรอดแบนด์มีลูกค้าเพิ่มขึ้น โดยสิ้นไตรมาส 2 รวม 1.85 ล้านราย
27 ก.ค. 2558

บริษัท จัสมิน อินเตอร์เนชั่นแนล จำกัด (มหาชน) หรือ JAS รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 1 พันล้านบาท หรือมีกำไรสุทธิ 0.14 บาทต่อหุ้น เพิ่มขึ้น 14% จากช่วงเดียวกันของปีก่อนที่มีกำไรสุทธิ 885.40 ล้านบาท หรือมีกำไรสุทธิ 0.12 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 1.38 หมื่นล้านบาท หรือ 1.97 บาทต่อหุ้น เพิ่มขึ้น 693% จากช่วงเดียวกันของปีก่อนที่มีกำไรสุทธิ 1.74 พันล้านบาท หรือ 0.24 บาทต่อหุ้น
โดยผลประกอบการที่มีกำไรเพิ่มขึ้น เนื่องจากบริษัทมีรายได้รวมจากการดำเนินงาน รายได้ส่วนใหญ่มาจากบริษัท ทริปเปิลที บรอดแบนด์ จำกัด (มหาชน) (“TTT BB”)
สำหรับลูกค้าที่ใช้บริการของบริษัท ทริปเปิลที บรอดแบนด์ จำกัด (มหาชน) (3BB) ในไตรมาส 2 ปี 2558มีจำนวนเพิ่มขึ้นสุทธิ 98,027 ราย (Net Additional Subscriber)  เมื่อเทียบกับไตรมาส 1 ปี 2558 ซึ่งจำนวนลูกค้าเพิ่มขึ้นสุทธิอยู่ที่ 80,948 ราย คิดเป็นเพิ่มขึ้นร้อยละ 21 ทำให้จำนวนลูกค้าที่ใช้บริการ 3BB ณ สิ้นไตรมาส 2 ปี 2558 มีจำนวนทั้งสิ้น 1.85 ล้านราย
กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF รายงานผลการดำเนินงานไตรมาส 2/58 สิ้นสุดวันที่ 30 มิ.ย.58  มีกำไรสุทธิ 1.3 พันล้านบาท หรือมีกำไรสุทธิ 0.2055 บาทต่อหุ้น เพิ่มขึ้น 87% จากไตรมาสก่อนที่มีกำไรสุทธิ 605.67 ล้านบาท หรือมีกำไรสุทธิ 0.1101 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 1.74 พันล้านบาท หรือ 0.3156 บาทต่อหุ้น โดยผลประกอบการที่มีกำไรเพิ่มขึ้น เนื่องจากมีรายได้เพิ่มขึ้น โดยมาจากรายได้ค่าเช่าทรัพย์สินเส้นใยแก้วนำแสง
ขณะที่ช่วงเช้าวันนี้ แหล่งข่าวรายหนึ่งเปิดเผยกับข่าวหุ้นออนไลน์ว่า คาดว่าในไตรมาส 2/58 บริษัทจัสมิน อินเตอร์เนชั่นแนล จำกัด (มหาชน) หรือ JAS จะสามารถทำกำไรได้เพิ่มขึ้นประมาณ 15% เมื่อเทียบกับช่วงเดียวกันของปีก่อน โดยผลกำไรที่ปรับตัวเพิ่มขึ้น คาดว่ามาจากการที่บริษัทมีฐานลูกค้าบรอดแบนด์ที่เพิ่มขึ้น 1 ประมาณล้านราย ส่งผลให้ไตรมาส 2/58 บริษัทมีฐานลูกค้ารวมประมาณ 1.8 ล้านราย จากเป้าหมาย 2 ล้านรายในปีนี้ และคาดว่าจะมีลูกค้าเกินเป้าหมายที่วางไว้แน่นอน
“ตอนนี้ธุรกิจบรอดแบนด์ก็มีฐานลูกค้าราว 1.8 ล้านรายแล้ว ก็คาดว่าทั้งปีลูกค้าเกินเป้า 2 ล้านรายแน่นอน” แหล่งข่าวกล่าว
พร้อมทั้งคาดว่าในไตรมาส 2/58 นี้ กองทุนรวมโครงสร้างพื้นฐานบรอดแบนด์อินเทอร์เน็ต จัสมินหรือ JASIF จะสามารถทำกำไรได้เพิ่มขึ้นประมาณ 80% เมื่อเทียบกับไตรมาส 1/58
บล.ธนชาต ประมาณการกำไรของ JASIF ไว้ที่ 4 พันลบ. ในปี 2558 และจะเติบโตต่อที่ 26% และ 10% ในปี 2559 และ 2560